### 20.    Mulighed for forsøg med understøttende undervisning og en kortere skoledag

**Åbent**

Sagsnr.: 326-2016-4564        J.nr.: 17.02.00            Dokumentnr.:
326-2016-24866

**Sagstype**

Beslutning.

**Resume og sagens baggrund**

Kommunerne har modtaget et brev fra Ministeren for Børn,
Undervisning og Ligestilling om muligheder for afkortning af skoledagens
længde. Længden afkortes ved, at de ressourcer, der anvendes i den
understøttende undervisning, i stedet anvendes til ekstra personaleressourcer i
fagundervisningen. Disse forsøg skal godkendes af Kommunalbestyrelsen, der har
mulighed for at uddelegere godkendelsen til administrationen. Der stilles i
sagen forslag om, at Kommunalbestyrelsen uddelegerer kompetencen til
godkendelse til administrationen.

**Indstillinger**

Fagcenterchef for Småbørn og Undervisning indstiller,

1. At kompetencen til godkendelse af forsøg med understøttende undervisning
og en kortere skoledag delegeres til administrationen.

**Behandling**

Børn- og Familieudvalget, Kommunalbestyrelsen.

**Sagsfremstilling**

I forbindelse med Folkeskolereformen blev der indført en
længere skoledag bl.a. som et resultat af flere timer til for eksempel
understøttende undervisning.

Den 13. januar 2016 modtog alle kommuner et brev fra
Ministeren for Børn, Undervisning og Ligestilling angående den debat, der har
været om den længere skoledag, samt de

forespørgsler forskellige kommuner har rettet i forhold til
mulighederne for afkortning af

skoledagens længde. Brevet er vedhæftet som bilag.

Med brevet følger der et notat om mulighederne for
afkortning af skoledagens længde inden for de lovgivningsmæssige rammer. Her
kan man læse, at kommunerne har mulighed for at vælge, at de ressourcer der
anvendes på understøttende undervisning, i stedet anvendes til ekstra
personaleressourcer i fagundervisningen. Dette er jf. § 16 b i Folkeskoleloven
og er

beskrevet på side 2 i notatet, som er vedhæftet som bilag.

Denne mulighed for fravigelse har til hensigt at understøtte
elevernes faglige udvikling og give mulighed for at støtte undervisningsdifferentiering
for bestemte klasser ved hjælp af ekstra personale i klassen. Dette kan f.eks.
være klasser med faglige udfordringer, trivselsproblemer eller klasser, hvor en
eller flere elever befinder sig i en vanskelig situation, der har betydning for
hele klassen.

Forskning peger på, at der kun er en lille effekt ved ekstra
personale ressourcer i forhold til elevernes faglige udvikling, men det
vurderes, at den ekstra ressource i klassen vil skabe større mulighed for at
variere undervisningen og drage nytte af de forskellige faglige ressourcer.

Samtidig er det forventningen, at den kortere skoledag vil
have en gavnlig effekt på elevernes og fagpersonalets motivation.

Af notatet fremgår det, at Kommunalbestyrelsen kan vælge at
træffe beslutning om at

delegere denne kompetence til administrationen, således at
administrationen kan godkende forsøg med at anvende ressourcerne fra den
understøttende undervisning i

fagundervisningen.

Administrationen vurderer, at der med dette forsøg støttes
godt op om intentionerne i folkeskolereformen, da det vil understøtte
mulighederne for en varieret skoledag og faglig fordybelse.

Kalundborg Kommune er en kommune, der er spredt over et
stort geografisk område. Muligheden for at afkorte skoledagen, vil også give
mulighed for at opnå en hensigtsmæssig transporttid, der også er et parameter i
forhold til en oplevet skoledag med læring og trivsel.

Kommunalbestyrelsen har ved indførelsen af reformen
vedtaget, at den understøttende

undervisning varetages af en lige fordeling af lærere og
pædagoger. Formålet med denne

fordeling er blandt andet, at styrke det flerfaglige syn på
barnet og herigennem arbejdet med børns læring og trivsel.

Med udgangspunkt i disse rammer foreslås, at kompetencen til
at godkende forsøg uddelegeres til administrationen, så skolerne herigennem får
mulighed for at arbejde med forsøgsordningen. Uddelegeringen indebærer som
udgangspunkt, at der gives en årlig status til Børn og Familieudvalget, hvor
der orienteres om, hvor der er igangsættes forsøg og erfaringerne med
forsøgene.

**Økonomiske konsekvenser**

Ingen.

**Børn- og Familieudvalgets møde
den 3. februar 2016:**

Anbefales med den ændring, at kompetencen delegeres til den
enkelte skole. Administrationen udarbejder derudover en halvårlig opsamling til
Børn- og Familieudvalget.

**Økonomiudvalgets møde den 16.
marts 2016:**

Anbefales.

**Bilag**

|  |  |
| --- | --- |
| Brev til kommunalbestyrelser.docx | 326-2016-24826 |
| Skoledagens længde- Mulighederne for afkortning in.docx | 326-2016-24824 |